Pasiūlymas TARYBOS SPRENDIMAS dėl valstybių narių užimtumo politikos gairių /* COM/2013/0803 final - 2013/0392 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS 2010 m. kovo 26 d. Europos Vadovų Taryba pritarė Europos Komisijos pasiūlymui paskelbti naują darbo vietų kūrimo ir ekonomikos augimo strategiją „Europa 2020“[1], grindžiamą geresniu ekonominės politikos koordinavimu, pagal kurią daugiausia dėmesio bus skiriama toms svarbioms sritims, kuriose reikia imtis veiksmų potencialiam Europos tvariam augimui ir konkurencingumui paskatinti. Todėl Europos Vadovų Taryba sutarė nustatyti pagrindinius ES tikslus, kurie sudaro bendrus uždavinius, kuriais savo veikloje vadovaujasi valstybės narės ir Sąjunga. Sutartyje dėl ES veikimo nustatyta, kad valstybės narės savo ekonominę politiką ir užimtumo skatinimą vertino kaip bendro intereso reikalą ir juos koordinuoja Taryboje. Abiejuose straipsniuose nurodyta, kad Taryba priima ekonominės politikos bendras gaires (121 straipsnis) ir užimtumo politikos gaires (148 straipsnis), ir patikslinama, kad pastarosios turi atitikti bendras gaires. Remiantis šiuo teisiniu pagrindu, užimtumo ir ekonominės politikos gairės pateiktos dviejose atskirose – bet tarpusavyje susijusiose – teisinėse priemonėse: – Tarybos rekomendacija dėl bendrų valstybių narių ir Sąjungos ekonominės politikos gairių – strategijos „Europa 2020“ integruotų gairių I dalis; – Tarybos sprendimas dėl valstybių narių užimtumo politikos gairių – strategijos „Europa 2020“ integruotų gairių II dalis. Šios gairės, įgyvendinamos pirmiau nurodytomis teisinėmis priemonėmis, kartu sudaro integruotas strategijos „Europa 2020“ įgyvendinimo gaires. Užimtumo politikos gairės priimtos 2010 m. spalio 21 d. ir, kaip nustatyta priėmimo sprendime, neturėtų būti keičiamos iki 2014 m., kad didžiausią dėmesį būtų galima skirti jų įgyvendinimui. Visi užimtumo politikos gairėse nurodyti tikslai ir svarbiausi uždaviniai lieka galioti. Remiantis 148 straipsnio 2 dalimi, gairių galiojimas 2014 m. turi būti patvirtintas Tarybos sprendimu pasikonsultavus su Europos Parlamentu, Europos ekonomikos ir socialinių reikalų komitetu, Regionų komitetu bei Užimtumo komitetu. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Netaikoma 3. TEISINIAI PASIŪLYMO ASPEKTAI OL L 308, 2010 11 24, p. 46. 2013/0392 (NLE) Pasiūlymas TARYBOS SPRENDIMAS dėl valstybių narių užimtumo politikos gairių EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 148 straipsnio 2 dalį, atsižvelgdama į Europos Komisijos pasiūlymą, atsižvelgdama į Europos Parlamento nuomonę[2], atsižvelgdama į Užimtumo komiteto nuomonę, atsižvelgdama į Europos ekonomikos ir socialinių reikalų komiteto nuomonę[3], atsižvelgdami į Regionų komiteto nuomonę[4], kadangi: (1) Sutarties dėl Europos Sąjungos veikimo (toliau – SESV) 145 straipsnyje nurodyta, kad valstybės narės ir Sąjunga veikia siekdamos plėtoti suderintą užimtumo strategiją, ypač ugdydamos kvalifikuotą, profesiniu atžvilgiu pasirengusią ir mokančią prisitaikyti darbo jėgą bei darbo rinkas, prisitaikančias prie ekonomikos pokyčių, kad būtų pasiekti Europos Sąjungos sutarties (toliau – ES sutartis) 3 straipsnyje nustatyti tikslai; (2) laikydamasi Komisijos pasiūlytos strategijos „Europa 2020“, Sąjunga gali savo ekonomiką orientuoti į pažangų, tvarų ir integracinį augimą ir kartu užtikrinti didelį užimtumą, produktyvumą ir socialinę sanglaudą. Penki pagrindiniai atitinkamų gairių tikslai sudaro bendrus uždavinius, kuriais savo veikloje vadovaujasi valstybės narės, juose atsižvelgta į valstybių narių taip pat ir Sąjungos skirtingas pradines pozicijas ir nacionalines aplinkybes. Europos užimtumo strategijai patikėtas pagrindinis vaidmuo įgyvendinant naujos strategijos užimtumo ir darbo rinkos tikslus; (3) integruotos gairės atitinka 2010 m. birželio 17 d. Europos Vadovų Tarybos išvadas. Jose valstybėms narėms pateikiami tikslūs nurodymai, kaip parengti nacionalines reformų programas ir įgyvendinti reformas. Užimtumo politikos gairės turėtų būti pagrindas rengiant konkrečioms šalims skirtas rekomendacijas, kurias Taryba valstybėms narėms gali teikti pagal SESV 148 straipsnio 4 dalį, ir konkrečioms šalims skirtas rekomendacijas pagal SESV 121 straipsnio 2 dalį. Be to, užimtumo gairių pagrindu turėtų būti rengiama bendra užimtumo ataskaita, kurią Taryba ir Komisija kasmet pateikia Europos Vadovų Tarybai; (4) išanalizavus 2013 m. vasario 28 d. Tarybos priimtą bendrą užimtumo ataskaitą, kurioje pateiktos valstybių nacionalinių reformų programos, matyti, kad valstybės narės turėtų toliau dėti visas pastangas šiose prioritetinėse srityse: didinti dalyvavimą darbo rinkoje ir mažinti struktūrinį nedarbą, ugdyti kvalifikuotą darbo jėgą, prisitaikančią prie darbo rinkos poreikių, ir skatinti gerą darbo kokybę bei mokymąsi visą gyvenimą, gerinti visų lygių švietimo ir mokymo sistemų veikimą ir didinti dalyvavimą tretinio mokslo sistemoje, puoselėti socialinę įtrauktį ir kovoti su skurdu; (5) 2010 m. priimtos užimtumo gairės neturėtų būti keičiamos iki 2014 m., kad daugiausia dėmesio būtų galima skirti jų įgyvendinimui. Iki 2014 m. pabaigos užimtumo gaires reikėtų vengti atnaujinti. Užimtumo gairės buvo taikomos 2011 m., 2012 m. ir 2013 m. 2014 m. jos turėtų būti toliau taikomos, PRIĖMĖ ŠĮ SPRENDIMĄ: 1 straipsnis 2010 m. spalio 21 d. Tarybos sprendimo dėl valstybių narių užimtumo politikos gairių priede[5] išdėstytos valstybių narių užimtumo politikos gairės toliau taikomos 2014 m., o valstybės narės į jas atsižvelgia įgyvendindamos užimtumo politiką. 2 straipsnis Šis sprendimas skirtas valstybėms narėms. Priimta Briuselyje Tarybos vardu Pirmininkas [1] COM(2010) 2020, 2010 3 3. [2] OL C, , p. . [3] OL C, , p. . [4] OL C, , p. . [5] 2010 m. spalio 21 d. Tarybos sprendimas 2010/707/ES dėl valstybių narių užimtumo politikos gairių (OL L 308, 2010 11 24, p. 46).